কলকাতার রাস্তায় ১২টি ঝকঝকে নতুন বাস, চলবে কোন রুটে?

কলকাতা: শহর কলকাতার (Kolkata) পরিবহণ ব্যবস্থা নিয়ে মুখ্যমন্ত্রী মমতা বন্দ্যোপাধ্যায়ের (Mamata Banerjee) অসন্তোষ প্রকাশের পরই নড়েচড়ে বসেছে রাজ্য সরকার। শহরের রাস্তায় বাসের সংখ্যা বাড়ানোর লক্ষ্যে রাজ্য পরিবহণ দফতর (Transportation Department) একাধিক পদক্ষেপ গ্রহণ করছে। এরই মধ্যে যাত্রীদের জন্য সুখবর— চালু হল নতুন বাস রুট (Bus Route) কেবি ২৪, যা ভাঙড়ের হাতিশালা ইনফোসিস থেকে কলকাতা স্টেশন পর্যন্ত যাতায়াত করবে।

শনিবার দুপুরে রাজ্যের পরিবহণমন্ত্রী স্নেহাশিস চক্রবর্তী ও ক্যানিং পূর্বের বিধায়ক শওকত মোল্লা যৌথভাবে নতুন বাস পরিষেবার উদ্বোধন করেন। প্রথম পর্যায়ে ১২টি বাস দিয়ে পরিষেবা শুরু হয়েছে, তবে শীঘ্রই বাসের সংখ্যা আরও বাড়ানো হবে বলে জানিয়েছেন পরিবহণমন্ত্রী।

আরও পড়ুন: আজ ও আগামীকাল শিয়ালদা শাখায় বাতিল একাধিক লোকাল ট্রেন

নতুন কেবি ২৪ রুটের বাসগুলি হাতিশালা থেকে কলকাতা স্টেশন পর্যন্ত রুটে একাধিক গুরুত্বপূর্ণ স্থান অতিক্রম করবে। যাত্রাপথে যাত্রীদের সুবিধার্থে বাসগুলি কারিগরি ভবন, বিশ্ব বাংলা গেট, নিউটাউন বাস স্ট্যান্ড, সেক্টর ৫, করুণাময়ী, বিকাশ ভবন, সিটি সেন্টার ওয়ান, বিধাননগর স্টেশন, শ্যামবাজার সহ একাধিক গুরুত্বপূর্ণ জায়গায় থামবে।

নতুন এই বাস পরিষেবার সঙ্গে ইতিমধ্যেই কে-ওয়ান রুটের বেসরকারি বাস চলাচল করছে। তবে সরকারি বাস পরিষেবা আরও বিস্তৃত করার পরিকল্পনা রয়েছে সরকারের। পরিবহণমন্ত্রী জানিয়েছেন, আপাতত ১২টি নতুন বাস চালু হলেও ভবিষ্যতে সরকারি বাস যুক্ত হবে এবং পরিষেবার পরিধি আরও বাড়ানো হবে।